‘Mundo extraño’ i ‘Historias para no contar’, pròximes estrenes al cinema Tívoli
2025-07-24

El mes de desembre avança imparable cap a les seues dates estrela: el Nadal i, mentrestant, la cartellera del cinema Tívoli ofereix dues noves estrenes per a gaudir durant el cap de setmana del 16 i 17 de desembre, previ a les festes. El diumenge 18 no hi haurà programació de cinema perquè el Centre Cultural Tívoli alberga una nova vesprada de teatre amb Rebelión, a les 18h.

Una de les propostes del Tívoli per al cap de setmana és per a tota la família i es tracta de Mundo extraño, la nova aposta animada d’aventures de Disney, dirigida per Don Hall, que es projectarà el divendres 16 i el dissabte 17 de desembre, a les 19.30 h. La nova aventura de l’univers Disney està protagonitzada pel clan dels Clades, una família coneguda a tot el món ja que tots els seus membres són grans exploradors de mons cèlebres. Un dia, tots junts, arriben a un lloc mai abans trepitjat per ningú. Allí hauran d’enfrontar-se a nombrosos perills i descobriran noves criatures mai documentades. No obstant això, la missió es posa en risc i amenaça amb acabar en fracàs degut a les abundants baralles que comencen a existir entre els components de la família.

La comèdia espanyola és l’altre plat del menú cinematogràfic del Tívoli per al cap de setmana i arriba amb Historias para no contar, que tindrà les seues projeccions el divendres 16 i el dissabte 17, a les 22.30 h. La nova pel·lícula de Cesc Gay, responsable de reeixits títols anteriors com Truman o Sentimental, està protagonitzada per un inflat elenc d’actors i actrius com Anna Castillo, Xinés Darín, Antonio de la Torre, Quim Gutiérrez, José Coronado, Alexandra Jiménez, Javier Rey o María León, entre altres. Tots ells i elles porten a la pantalla gran situacions en les quals tots ens podem reconéixer i que preferiríem no explicar, o fins i tot oblidar. Trobades inesperades, moments ridículs o decisions absurdes. En definitiva, cinc històries amb una mirada àcida i compassiva a la incapacitat general per a, moltes vegades, governar les nostres pròpies emocions.

El preu únic de les entrades per a gaudir del cinema a Burjassot és de 4€ i espoden adquirir-se, bé telemàticament, bé en la pròpia taquilla del Tívoli, des de mitja hora abans de l’inici de cada projecció.